ไฟเขียวสินเชื่อบุคคล ปล่อยกู้ให้ทำอาชีพได้
ไฟเขียว ธปท. ขยายกรอบสินเชื่อบุคคล ใช้ประกอบอาชีพได้เหมือนนาโนไฟแนนซ์
21 ม.ค. 2558

ไฟเขียว ธปท. ขยายกรอบสินเชื่อบุคคล ใช้ประกอบอาชีพได้เหมือนนาโนไฟแนนซ์
พล.ต.สรรเสริญ แก้วกำเนิด รองโฆษกประจำสำนักนายกรัฐมนตรี แถลงว่า ที่ประชุมคณะรัฐมนตรี (ครม.) เห็นชอบการจัดตั้งนาโนไฟแนนซ์ (สินเชื่อรายย่อยภายใต้การกำกับ) โดยจะปล่อยกู้ให้รายย่อยในวงเงินไม่เกินรายละ 1 แสนบาท อัตราดอกเบี้ยไม่เกิน 36% ต่อปี หรือไม่เกิน 3% ต่อเดือน 
รายงานข่าวแจ้งว่า นอกจากนี้ รมว.คลัง ยังเห็นชอบในประกาศให้ธนาคารแห่งประเทศไทย (ธปท.) ขยายกรอบการกำกับดูแลสินเชื่อบุคคลให้ครอบคลุมถึงการให้สินเชื่อ โดยมีวัตถุประสงค์เพื่อนำไปใช้ประกอบอาชีพได้ เพื่อเปิดช่องทางให้ประชาชนที่สามารถพิสูจน์แหล่งที่มาของรายได้ชัดเจน สามารถใช้สินเชื่อเพื่อประกอบอาชีพด้วยอัตราดอกเบี้ยเดียวกับการใช้เพื่ออุปโภคบริโภค คือไม่เกิน 28% 
ทั้งนี้ การขยายกรอบสินเชื่อบุคคลดังกล่าว เพื่อให้สอดคล้องกับสินเชื่อนาโนไฟแนนซ์ที่ใช้เพื่อประกอบธุรกิจ แต่เนื่องจากผู้กู้นาโนไฟแนนซ์ส่วนใหญ่เป็นประชาชนรายย่อยและผู้ที่เริ่มประกอบธุรกิจ อาจไม่มีหลักฐานแสดงแหล่งที่มาของรายได้ชัดเจน จึงต้องกำหนดวงเงินสินเชื่อสูงสุดไม่เกิน 1 แสนบาท ดอกเบี้ยไม่เกิน 36%